REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/280-15

31. jun 2015. godine

B e o g r a d

Z A P I S N I K

28. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 25. JUNA 2015. GODINE

 Sednica je počela u 11,05 časova.

 Sednicom je predsedavao Aleksandar Jugović, zamenik predsednice Odbora.

 Sednici su prisustvovali: Nebojša Tatomir, Dušica Stojković, Sanja Nikolić, Srđan Dragojević, mr Aleksandra Jerkov, Mira Petrović i Branka Karavidić, članovi Odbora.

Sednici su prisustvovali: Milovan Drecun, Mirko Krlić, Saša Maksimović, Miletić Mihajlović i Aida Ćorović, zamenici članova Odbora.

Sednici nisu prisustvovali članovi Odbora: Milorad Cvetanović, Vladimir Đukanović, Saša Mirković, Vesna Marjanović i Ljiljana Nestorović, niti njegov zamenik.

 Sednici su prisustvovali: Ivan Tasovac, ministar kulture i informisanja, Saša Mirković, državni sekretar u Ministarstvu kulture i informisanja, Snežana Pečenčić, viši savetnik u Ministarstvu kulture i informisanja, Dejan Stojanović, samostalni savetnik u Ministarstvu kulture i informisanja, Ljubomir Šubara, direktor Agencije za privatizaciju i Jelena Arsić iz Agencije za privatizaciju.

Na predlog predsedavajućeg, članovi Odbora su jednoglasno usvojili sledeći:

D n e v n i r e d:

1. **Razmatranje Predloga zakona o izmenama i dopunama Zakona o javnom informisanju i medijima, koji je podnela Vlada (345-1650/15 od 19. juna), u načelu;**
2. **Razno.**

**PRVA TAČKA -** Razmatranje Predloga zakona o izmenama i dopunama Zakona o javnom informisanju i medijima, koji je podnela Vlada (345-1650/15 od 19. juna), u načelu.

**Aleksandar Jugović** je istakao se Predlogom zakona o izmenama i dopunama Zakona o javnom informisanju i medijima menja rok do koga se mora prodati kapital izdavača medija, sa 1. jula 2015. godine na 31. oktobar 2015. godine.

Naglasio je da je promenu roka za privatizaciju medija neophodno izvršiti iz razloga što je donošenjem Zakona o izmenama i dopunama Zakona o privatizaciji, za sve subjekte privatizacije propisano da su dužni da izvrše popis i procenu fer tržišne vrednosti celokupne imovine, obaveza i kapitala sa stanjem na dan 31. decembra 2014. godine i da tu dokumentaciju dostave Agenciji za privatizaciju u roku od 30 dana od dana dostavljanja zahteva Agencije.

Rekao je da su mediji koji su započeli proces privatizacije, podneli procenu fer tržišne vrednosti celokupne imovine, obaveza i kapitala sa stanjem na dan 31. decembra 2013. godine, kao poslednje poslovne godine u momentu podnošenja dokumentacije, a kako je rok za podnošenje nove dokumentacije 30 dana od dana dostavljanja zahteva Agenciji, neophodno je, u skladu sa novim zakonskim obavezama, prilagoditi i rokove predviđene Zakonom o javnom informisanju i medijima.

Uakazao je da potreba za donošenje ovog zakona po hitnom postupku  postoji usled donošenja Zakona o izmenama i dopunama Zakona o privatizaciji po kome nije moguće privatizaciju medija završiti do 1. jula 2015. godine, kako je to predviđeno Zakonom o javnom informisanju i medijima. Donošenje zakona po hitnom postupku, potrebno je kako bi se obezbedilo da ne dođe do prekidanje procesa privatizacije, jer bi u suprotnom, bili oštećeni svi zaposleni u medijima, izdavači medija i sami potencijalni kupci, a što bi se nepovoljno odrazilo na oblast medije i informisanje u celini.

Istakao je da je za primenu ovog zakona potrebno obezbediti dodatna finansijska sredstva u budžetu Republike Srbije i u budžetima jedinica lokalne samouprave, čiji mediji se privatizuju.

**Ivan Tasovac** je istakao da je prethodnim Zakonom o javnom informisanju i medijima, kao jedno od osnovnih strateških opredeljenja predviđeno povlačenje države iz medija i privatizacija svih izdavača medija koje je osnovala Republika Srbija, autonomna pokrajina i jedinica lokalne samouprave. Upoznao je članove Odbora sa pojedinim zakonskim rešenjima, sadržanim u prethodnom Zakonu o javnom informisanju i medijima, posebno naglasivši da je Predlogom zakona predviđena zabrana finansiranje izdavača medija od 1. jula 2015. godine izuzev, kako je predviđeno članom 16, javnih medijskih servisa na republičkom i pokrajinskom nivou, ustanove formirane radi ostvarivanja prava na javno informisanje na teritoriji Autonomne pokrajine Kosovo i Metohija i medija čija su osnivačka prava preneta na nacionalne savete nacionalnih manjina. Napomenuo je da je se sa Predlogom zakona o izmenama i dopunama Zakona o javnom informisanju i medijima menja rok do koga se mora prodati kapital izdavača medija sa 1. jula 2015. godine na 31. oktobar 2015. godine. Ukazao je da je do promene roka za privatizaciju medija došlo zbog donošenja Zakona o izmena i dopuna Zakona o privatizaciji. Istakao je da je Predlogom izmena i dopuna Zakona o javnom informisanju i medijima pomeren rok važenja Uredbe o Saveznoj javnoj ustanovi Radio Jugoslavija sa 1. jula 2015. godine na 31. juli 2015. jodine. Konstatovao je da se sa Predlogom zakona o izmenama i dopunama Zakona o javnom informisanju i medijima omogućiti uspešna privatizacija svih medija i povlačenje Republike Srbije iz vlasničke strukture medija, što je jedna od strateških odluka Vlade Republike Srbije.

Predsedavajući je otvorio raspravu u vezi sa ovom tačkom Dnevnog reda u kojoj su učestvovali: Aleksandra Jerkov, Ljubomir Šubara, Ivan Tasovac, Nebojša Tatomir i Aida Ćorović.

**Aleksandra Jerkov** je istakla da je u Narodnoj skupštini postala praksa da se zakoni donose po hitnom postupku, kao i da se tim zakonima produžavaju propisani rokovi.

Istakla je da je za sve zakone ove sadržine, zajedničko to što nedostaje jasno obrazloženje zbog čega rokovi propisani zakonom nisu ispoštovani. Postavila je pitanje da li Predlog zakona utiče na startešku odluku Vlade Republike Srbije da sprovede uspešnu privatizaciju medija u zadatom roku i da li odlaganje tog roka prouzrokuje nečiju odgovornost. Napomenula je da mnogi mediji u Srbiji otežano funkcionišu usled nedostatka finansijskih sredstava i u vezi sa tim je postavila pitanje da li je Ministarstvo u komunikaciji sa ljudima zaposlenim u tim medijima.

**Ljubomir Šubara** je istakao da je Agencija za privatizaciju u stalnom kontaku sa medijima koji su u procesu privatizacije, kao i da Agencija nema saznanja da pojedini mediji ne isplaćuju zarade svojim zaposlenima. Posebno je naglasio da su Ministarstvo kulture i informisanja i Agencija za privatizaciju u stalnom kontaktu sa medijima u procesu privatizacije i da na sve načine pokušavaju da ubrzaju proces podnošenja dokumentacije za privatizaciju, a sve u cilju da se rokovi propisani zakonom i ispoštuju.

Naglasio je da novih produženja rokova za privatizaciju medija u Srbiji neće biti i da će se ceo postupak privatizacije okončati u skladu sa zakonom i na što transparentniji način.

**Ivan Tasovac** je odgovorio da je Ministarstvo kulture i informisanja predlagač Predloga zakona o izmenama i dopunama Zakona o javnom informisanju i medijima, te da je intencija ovog predloga zakona prevazilaženje donekle neodgovornog postupanja samih medija koji su subjekati privatizacije. Rekao je da se Predlogom zakona o izmenama i dopunama Zakona o javnom informisanju i medijima nastavlja izuzetno bitan proces medijske reforme, koja podrazumeva izlazak države iz vlasničke strukture medija.

**Nebojša Tatomir** je postavio pitanje da li su tačne tvrdnje da akcije medija u procesu privatizacije neće moći da dobiju zaposleni koji su već dobili besplatne akcije javnih preduzeća.

**Ljubomir Šubara** je naglasio da je Zakon u vezi sa ovim pitanjem jasan i da svaki građanin Srbije najviše jednom može postati vlasnik besplatnih akcija. Rekao je da svi zaposleni u medijima predviđenim za privatizaciju, a koji su se već prijavili za besplatne akcije, neće imati pravo na besplatne akcije medija u kojem su zaposleni.

**Aida Ćorović** je rekla da su je članovi Udruženja novinari Srbije zamolili da podnese amandman na Predlog zakona o izmenama i dopunama Zakona o javnom informisanju i medijima na član 1. stav 11.

**Predsedavajući** je zaključio raspravu u vezi sa ovom tačkom Dnevnog reda i stavio na glasanje Predlog zakona o izmenama i dopunama Zakona o javnom informisanju i medijima, koji je podnela Vlada, u načelu.

Odbor je sa 9 glasova **ZA** i 4 člana koji nisu glasali, **prihvatio** Predlog zakona o izmenama i dopunama Zakona o javnom informisanju i medijima, koji je podnela Vlada, u načelu.

Za izvestioca Odbora na sednici Narodne skupštine određena je Dušica Stojković, član Odbora.

**DRUGA TAČKA -** Razno**.**

**Dušica** **Stojković** je obavestila članove Odbora da su Aleksandar Jugović, Igor Jovičić, sekretar Ministarstva kulture i informisanja i ona imali sastanak 5. juna 2015. godine sa Ivanom Bošnjakom, držanim sekretarom Ministarstva državne uprave i lokalne samouprave.

Istakla je da su tom prilikom informisani da je Ministarstvo državne uprave i lokalne samouprave, u skladu sa zahtevima radnika u kulturi, kao i u skladu sa raspravom koja je vođena na sednici Odbora za kulturu i informisanje, održanoj 11. maja 2015. godine, odlučilo da u Nacrt Zakona o određivanju maksimalnog broja zaposlenih u javnom sektoru, unese izvesne izmene koje uvažavaju specifičan položaj radnika u kulturi.

Sednica je završena u 11,25 časova.

 SEKRETAR ODBORA PREDSEDNICA ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Sanja Pecelj Vesna Marjanović